RÅDETS BESLUTNING af 26. juni 1997 om mål og detaljerede regler for en omstrukturering af Fællesskabets fiskerisektor i perioden 1. januar 1997 til 31. december 2001 med henblik på at opnå en bæredygtig ligevægt mellem ressourcerne og udnyttelsen heraf (97/413/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (1), særlig artikel 11,

under henvisning til forslag fra Kommissionen (2),

under henvisning til udtalelse fra Europa-Parlamentet (3), og

ud fra følgende betragtninger:

Fællesskabets fiskerflåde bør omstruktureres for at give fiskerisektoren klare perspektiver for et bæredygtigt fiskeri, i hvilken forbindelse der skal tages hensyn til de enkelte fiskeritypers karakteristika og til de mulige økonomiske og sociale følger;

der bør for de enkelte fartøjskategorier eller fiskerityper fastlægges mål og detaljerede regler i forhold til bestandenes tilstand under hensyn til tredje flerårige udviklingsprogram (FUP III), de forskellige situationer i de enkelte medlemsstater samt det forhold, at medlemsstaterne skal være i stand til at yde den fornødne fiskeriindsats til at fiske den kvote, der faktisk er til rådighed;

den beskæftigelse, som sektoren skaber i fiskeriafhængige områder, bør tages i betragtning med henblik på, at disse områders særlige behov kan blive tilgodeset;

eksisterende ligevægtsforhold og Fællesskabets hidtidige resultater skal beskyttes under hensyn til princippet om relativ stabilitet;

på baggrund af den seneste videnskabelige rådgivning vedrørende situationen for de ressourcer, som EF-fartøjer har adgang til, er der et påtrængende behov for at nedbringe dødeligheden for visse bestande;

med henblik herpå er det nødvendigt inden for en passende tidshorisont at vedtage specifikke retningslinjer for en reduktion af fiskeriet efter de pågældende bestande;

en reduktion af fiskeriindsatsen bør rettes imod udryddelsestruede bestande og overfiskede bestande;

en forsigtig indstilling tilsiger, at fiskeriet efter andre bestande ikke bør øges, medmindre en sådan forøgelse er berettiget;

for fiskeri efter flere arter bør en reduktion af fiskeriindsatsen vægtes således, at den afspejler de relative mængder af kritiske bestande i den samlede fangst;

den fælles fiskeripolitik opstiller en lang række foranstaltninger, som enkeltvis eller samlet medvirker til at nedsætte fiskedødeligheden;

der er enighed om, at det mindre kystfiskeri med andre redskaber end trawl skal have en særlig behandling, fordi det umiddelbart medfører stor beskæftigelse og samtidig kun har ringe virkninger for udryddelsestruede og overfiskede bestande;

det skal sikres, at der i Fællesskabet gælder de højeste sikkerhedsnormer, og forbedringer af sikkerheden bør derfor ikke i visse tilfælde kunne modregnes i målene for medlemsstaternes fartøjskategorier;

motorkraft og tonnage er de mest relevante parametre for fiskerikapaciteten hos de flåder, der bruger ikke-faststående redskaber; de vigtigste parametre for fiskeriindsatsen med faststående redskaber er forskellige; alligevel er det nødvendigt at sikre, at de to redskabskategorier ikke rammes af diskriminerende regler, og at resultaterne for hver af dem indbyrdes er fuldstændig ens;

medlemsstaterne bør kunne vælge at reducere fiskedødeligheden med de forskellige midler, de har til rådighed, enten ved at reducere kapaciteten pr. fartøjskategori eller ved at reducere fiskeriindsatsen pr. fiskeritype; med henblik på denne indsats skal medlemsstaterne have et vist tidsrum til at udvikle forvaltningsprogrammer for gennemførelsen af disse midler med henblik på at nå de fastsatte mål;

den nødvendige reduktion af fiskeriindsatsen kan opnås ved programmer, der begrænser fiskeriindsatsen, eller ved kapacitetsreduktioner; hvis en medlemsstat viser, at den kan opstille og gennemføre særlige programmer til specifik begrænsning af fiskeriet efter udryddelsestruede eller overfiskede bestande, bør sådanne foranstaltninger fremmes; hvis der ikke indføres programmer til begrænsning af fiskeriindsatsen, eller hvis sådanne programmer ikke giver de nødvendige garantier eller er tilstrækkeligt virkningsfulde, er den eneste anden løsning en kapacitetsreduktion;

målene for medlemsstaternes flåder i denne beslutning skal være baseret på ovennævnte målsætning;

medlemsstaternes fartøjskategorier, som er omfattet af bilaterale fiskeriaftaler, eller som udøver fiskeri, der er omfattet af internationale fiskerikonventioner, som Fællesskabet er kontraherende part i, må tilpasses til de ressourcer, som er disponible og tilgængelige i henhold til aftalerne eller konventionerne;

denne beslutning er baseret på en femårig periode, således at der kan påregnes reelle fremskridt over et tilstrækkelig langt tidsrum; de foreslåede foranstaltninger skal tage sigte på at fjerne de faktorer, som har gjort denne omstrukturering nødvendig, især ved at der indføres en permanent ordning for fornyelse af fiskerflåden;

Rådet skal inden udgangen af 1999 foretage en revision af målene for reduktion af fiskeriindsatsen ud fra de senest foreliggende videnskabelige udtalelser og ud fra en vurdering, som Kommissionen skal forelægge for Rådet, af virkningerne for fiskeressourcerne og fiskerisektoren af alle til rådighed værende foranstaltninger;

det er nødvendigt gennem sammenholdelse med mellemliggende mål at efterprøve, at medlemsstaternes programmer efterhånden bliver opfyldt;

der skal være fuld gennemsigtighed medlemsstaterne imellem; denne gennemsigtighed skal efter fremgangsmåden i artikel 18 i forordning (EØF) nr. 3760/92 sikres i den beslutningsproces, der fører frem til vedtagelsen af individuelle medlemsstatsprogrammer og disses efterfølgende gennemførelse -

VEDTAGET FØLGENDE BESLUTNING:

Artikel 1

I denne beslutning anvendes følgende definitioner:

1) fartøjskategoriernes kapacitet udtrykkes i det mindste i tonnage (BT) og maskineffekt (kW) som defineret i Rådets forordning (EØF) nr. 2930/86 af 22. september 1986 om definition af fiskerfartøjers karakteristika (4)

2) fiskeriindsatsen for fartøjskategorier, som anvender ikke faststående redskaber, defineres i overensstemmelse med bilag VI til Kommissionens forordning (EF) nr. 109/94 af 19. januar 1994 om Fællesskabets fortegnelse over fiskerfartøjer (5)

3) fiskeriindsatsen for fartøjskategorier, som anvender faststående redskaber, udtrykkes i forhold til fartøjernes kapacitet som defineret i nr. 1

4) en fartøjskategori defineres som en gruppe af fartøjer, der har ensartede fysiske karakteristika og anvender samme fiskeredskaber eller samme type fiskeredskab, jf. dog artikel 4, stk. 1

5) en fiskeritype defineres som fiskeri efter en bestand eller en gruppe af bestande, som fanges med samme fiskeredskab eller samme type fiskeredskab.

Artikel 2

1. Senest den 31. december 2001 skal hver enkelt medlemsstats fiskeriindsats reduceres med udgangspunkt i de niveauer, der er fastsat i artikel 7, stk. 1, på grundlag af en målsats for reduktion af fiskeriindsatsen, der skal opfyldes for de i bilag I anførte kritiske bestande.

2. Følgende målreduktionssatser gælder:

- 30 % for bestande, der i bilag I er defineret som udryddelsestruede

- 20 % for bestande, der i bilag I er defineret som overfiskede.

3. For bestande, der i bilag I er defineret som fuldt udnyttede, må fiskeriindsatsen ikke øges i tidsrummet 1997-2001.

4. For andre bestande end de i stk. 2 og 3 nævnte, herunder de bestande, hvis tilstand man har et utilstrækkeligt kendskab til, må den hidtidige fiskeriindsats ikke øges i tidsrummet 1997-2001. I særlige tilfælde, hvor medlemsstaterne kan angive yderligere muligheder for fiskeri af sådanne bestande, kan der fastsættes et niveau for den yderligere fiskeriindsats, som kan udøves af de fartøjskategorier, der fisker efter de pågældende bestande.

5. De vejede satser for reduktionen af fiskeriindsatsen beregnes for hver enkelt fartøjskategori eller fiskeritype som en funktion af sammensætningen af fangsterne af bestande inden for denne fartøjskategori eller fiskeritype, jf. bilag II.

Artikel 3

En medlemsstat kan undtage fiskerfartøjer i sin fiskerflåde med en længde overalt på mindre end 12 meter, der ikke driver trawlfiskeri, fra bestemmelserne i artikel 2. I så fald må den samlede kapacitet for denne fartøjskategori, udtrykt i tonnage (BT) og i maskineffekt (kW), ikke øges ud over niveauet pr. 1. januar 1997 eller ud over det niveau, der svarer til målene i FUP III i tidsrummet frem til 31. december 2001, undtagen inden for rammerne af programmer for forbedring af sikkerheden til søs.

Artikel 4

1. Opdelingen af den enkelte medlemsstats flåde i fartøjskategorier foretages på grundlag af de bestande, der er defineret i bilag I, og fangstmetoderne, idet der tages hensyn til den opdeling i fartøjskategorier, der er fastsat i forbindelse med FUP III, og til de særlige forhold i de enkelte medlemsstater.

2. I de flerårige udviklingsprogrammer for medlemsstaterne kan kapacitetsforøgelser, der alene skyldes forbedringer af sikkerheden, i enkelte tilfælde føre til en tilsvarende forøgelse af målene for de enkelte fartøjskategorier, forudsat at de ikke forøger de pågældende fartøjers fiskeriindsats.

Artikel 5

Reduktionen af fiskedødeligheden i kritiske bestande skal opfyldes for hver fartøjskategori ved en kapacitetsreduktion eller for hver fiskeritype ved hjælp af en reduktion af fiskeriindsatsen.

Artikel 6

1. Hver medlemsstat forelægger inden den 30. juni 1997 Kommissionen et program for reduktion af fiskeriindsatsen. I dette program fastsættes udgangsniveauerne for fiskerikapacitet og fiskeriindsats for hver fartøjskategori på grundlag af de mål, der er fastsat i FUP III, og under hensyn til de oplysninger om fiskeriindsatsen, der er meddelt i henhold til artikel 4 og 5 i forordning (EF) nr. 109/94.

I tilfælde, hvor målene nås udelukkende ved kapacitetsreduktion, anvender medlemsstaten den vejede reduktionssats beregnet i overensstemmelse med bilag II.

I tilfælde, hvor målene nås ved reduktion af fiskeriindsatsen, identificerer medlemsstaten de fiskerityper, der er knyttet til hver enkelt fartøjskategori, og tildeler dem udgangsniveauer for fiskeriindsatsen inden for rammerne af udgangsniveauerne for den pågældende kategori med henblik på at sikre, at medlemsstaterne kan fiske de kvoter, som faktisk er til rådighed for dem. Medlemsstaten anvender reduktionssatserne i artikel 2 på de indsatsniveauer, der således er fastsat for hver fiskeritype.

Medlemsstaten identificerer og sætter tal på de midler (kapacitet, aktivitet), der vil blive taget i brug for at overholde ovennævnte mål.

2. Blandt midlerne til reduktion af fiskeriindsatsen fastlægger hver medlemsstat i sit program den kapacitetsreduktion for hver kategori, som vil gøre det muligt for den at nå målene. Denne kapacitetsreduktion sikres ved, at der i hver medlemsstat indføres en permanent ordning for kontrolleret fornyelse af flåden. Denne ordning fastlægger for hver enkelt fartøjskategori den ind- og udsejlingskoefficient, som i den pågældende periode sikrer, at fiskerikapaciteten for hver fartøjstype bringes ned på det fastsatte niveau.

3. Hvis en medlemsstat ikke forelægger sådanne programmer, eller hvis Kommissionen ikke godkender dem, opfyldes målene for en reduktion af fiskeriindsatsen ved kapacitetsreduktioner.

4. Hvis en medlemsstat ikke overholder de mellemliggende årlige mål, der er fastsat i artikel 9, stk. 1, vil målene for det følgende år blive tilpasset tilsvarende, bl. a. ved kapacitetsreduktioner.

Artikel 7

1. Udgangspunktet for målene for medlemsstaternes flåder pr. 31. december 2001 er de flådemål, som i de forudgående programmer er fastsat pr. 31. december 1996.

2. Ved fastsættelsen af målene for hver enkelt medlemsstats fiskerflåder i medfør af denne beslutning tages der hensyn til de enkelte fiskerflåders særlige karakteristika.

Artikel 8

De fartøjskategorier, der fisker i tredjelandsfarvande eller på åbent hav, identificeres, og deres fiskeriindsats tilpasses af Kommissionen og medlemsstaten under hensyn til den pågældende kategoris samlede fiskerimuligheder på linje med de mål, der er fastsat i internationale organisationers henstillinger vedrørende forvaltning af fiskeressourcer, som godkendt af Fællesskabet eller medlemsstaterne, samt i givet fald på linje med de fiskerimuligheder i tredjelandsfarvande, som er fastlagt i aftaler mellem Fællesskabet og vedkommende tredjelande.

Artikel 9

1. Kommissionen iværksætter de i denne beslutning fastsatte mål og detaljerede regler for tidsrummet 1997-2001 i henhold til artikel 5 i forordning (EF) nr. 3699/93 af 21. december 1993 om kriterier og betingelser for EF-strukturinterventioner inden for fiskeri, akvakultur og forarbejdning og afsætning af fiskerivarer og akvakulturprodukter (6). Kommissionen vedtager de flerårige udviklingsprogrammer for fiskerflåderne i de enkelte medlemsstater senest den 30. november 1997. Programmerne finder anvendelse fra den 1. januar 1997 og gennemføres gradvis, under sammenholdelse med årlige mellemliggende mål, med afslutning pr. 31. december 2001.

2. Senest den 30. marts 1999 forelægger Kommissionen Rådet en beretning om situationen og udviklingen for fiskebestande og fiskerityper på grundlag af de foreliggende seneste videnskabelige udtalelser samt en vurdering af virkningerne af struktur-, bevarelses- og kontrolpolitiske foranstaltninger og af andre politiske foranstaltninger tillige med en vurdering af de flerårige udviklingsprogrammers virkninger på ressource- og sektorforholdene.

3. På forslag af Kommissionen og i overensstemmelse med proceduren i artikel 11 i forordning (EØF) nr. 3760/92 træffer Rådet senest den 31. december 1999 på grundlag af de videnskabelige udtalelser og andre oplysninger i Kommissionens beretning afgørelse om eventuelle nødvendige tilpasninger af målene for fiskeriindsatsen i tidsrummet 1. januar 2000 - 31. december 2001.

Artikel 10

Fremgangsmåden i artikel 18 i forordning (EØF) nr. 3760/92 finder anvendelse ved gennemførelsen af denne beslutning.

Artikel 11

Denne beslutning finder anvendelse fra den 1. januar 1997.

Artikel 12

Denne beslutning er rettet til medlemsstaterne.

Udfærdiget i Luxembourg, den 26. juni 1997.

På Rådets vegne

H. VAN MIERLO

Formand

(1) EFT nr. L 389 af 31. 12. 1992, s. 1. Forordningen er ændret ved tiltrædelsesakten af 1994.

(2) EFT nr. C 259 af 6. 9. 1996, s. 6.

(3) EFT nr. C 20 af 20. 1. 1997, s. 372.

(4) EFT nr. L 274 af 25. 9. 1986, s. 1. Forordningen er ændret ved forordning (EF) nr. 3259/94 (EFT nr. L 339 af 29. 12. 1994, s. 11).

(5) EFT nr. L 19 af 22. 1. 1994, s. 5. Forordningen er ændret ved forordning (EF) nr. 493/96 (EFT nr. L 72 af 21. 3. 1996, s. 12).

(6) EFT nr. L 346 af 31. 12. 1993, s. 1. Forordningen er senest ændret ved forordning (EF) nr. 965/96 (EFT nr. L 131 af 1. 6. 1996, s. 1).

BILAG I

>TABELPOSITION>

BILAG II

Mål for reduktion af indsatsen

1. Målene for reduktion af fiskeriindsatsen (ERT) for en medlemsstats fartøjskategorier eller fiskerityper beregnes efter følgende formel:

ERT = RR × W

hvor

ERT = Mål for reduktion af indsatsen

RR = Reduktionssatser, jf. artikel 2

W = Den procentdel af en fartøjskategoris eller en fiskeritypes fangst, som udgøres af udryddelsestruede og overfiskede bestande.

2. En fartøjskategoris eller en fiskeritypes reduktionssats fastsættes i overensstemmelse med følgende skema, alt efter om fangsten er sammensat af udryddelsestruede, overfiskede, fuldt udnyttede eller andre bestande.

>TABELPOSITION>